CELEX: 32020D0774
Language: bg
Date: 2020-06-08 00:00:00
Title: Решение за изпълнение (EС) 2020/774 на Съвета от 8 юни 2020 година за предоставяне на разрешение на Република Финландия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

12.6.2020   
               
               
                  BG
               
               
                  Официален вестник на Европейския съюз
               
               
                  L 184/77
               
            
         РЕШЕНИЕ ЗА ИЗПЪЛНЕНИЕ (EС) 2020/774 НА СЪВЕТА
         от 8 юни 2020 година
         за предоставяне на разрешение на Република Финландия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1, първа алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287, точка 5 от Директива 2006/112/ЕО Финландия може да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 10 000 ECU по обменния курс в деня на нейното присъединяване.
                  
               
                     (2)
                  
                  
                     С писмо, заведено в Комисията на 6 януари 2020 г., Финландия поиска разрешение да въведе специална мярка за дерогация от член 287, точка 5 от Директива 2006/112/ЕО (наричана по-нататък „специалната мярка“) за периода от 1 януари 2021 г. до 31 декември 2024 г. с цел увеличаване на прага за освобождаване на 15 000 EUR. Чрез специалната мярка данъчно задължените лица, чийто годишен оборот не е по-висок от 15 000 EUR, ще бъдат освободени от някои или от всички свързани с ДДС задължения по дял XI, глави 2—6 от Директива 2006/112/ЕО.
                  
               
                     (3)
                  
                  
                     По-високият праг при специалния режим за малките предприятия, предвиден в членове 281—294 от Директива 2006/112/ЕО, е мярка за опростяване, тъй като може значително да намали свързаните с ДДС задължения на малките предприятия.
                  
               
                     (4)
                  
                  
                     Съгласно член 395, параграф 2, втора алинея от Директива 2006/112/ЕО, с писмо от 10 март 2020 г. Комисията информира останалите държави членки за отправеното от Финландия искане. С писмо от 11 март 2020 г. Комисията уведоми Финландия, че разполага с цялата необходима информация, за да разгледа искането.
                  
               
                     (5)
                  
                  
                     Специалната мярка е в съответствие с Директива (ЕС) 2020/285 на Съвета (2). С посочената директива беше изменена глава 1 от дял XII от Директива 2006/112/ЕО, с която се урежда специалния режим за малките предприятия. Директива (ЕС) 2020/285 има за цел да се намалят разходите на малките предприятия за спазване на изискванията за ДДС, да се ограничи нарушаването на конкуренцията на национално и на съюзно равнище и да се понижи отрицателното въздействие на преминаването от освобождаване към облагане (известно като „ефект на прага“). Тя има за цел също така да улесни малките предприятия при спазването на нормативните разпоредби и данъчните администрации — при мониторинга. Поисканият праг от 15 000 EUR е в съответствие с член 284 от Директива 2006/112/ЕО, изменена с Директива (ЕС) 2020/285.
                  
               
                     (6)
                  
                  
                     За данъчно задължените лица специалната мярка няма задължителен характер. В съответствие с член 290 от Директива 2006/112/ЕО те и занапред ще имат възможност да изберат да прилагат общия режим за ДДС.
                  
               
                     (7)
                  
                  
                     Съгласно предоставената от Финландия информация специалната мярка ще има само незначително въздействие върху общия размер на нейните данъчни приходи, събирани на етапа на крайното потребление.
                  
               
                     (8)
                  
                  
                     Специалната мярка няма да окаже отрицателно въздействие върху собствените ресурси на Съюза, формирани от ДДС, тъй като Финландия ще изчисли съответната компенсация съгласно член 6 от Регламент (ЕИО, Евратом) № 1553/89 на Съвета (3).
                  
               
                     (9)
                  
                  
                     Като се има предвид, че Финландия очаква увеличението на прага да доведе до намаляване на свързаните с ДДС задължения, а оттам — и до намаляване на административната тежест и разходите за спазване на изискванията за малките предприятия и за данъчните органи, и като се има предвид, че не се очаква значително въздействие върху общите генерирани приходи от ДДС, на Финландия следва да бъде разрешено да прилага специалната мярка.
                  
               
                     (10)
                  
                  
                     Разрешението да се прилага специалната мярка следва да бъде ограничено във времето. Ограничението във времето следва да бъде достатъчно, за да позволи да бъдат оценени ефективността и целесъобразността на прага. Освен това съгласно Директива (ЕС) 2020/285 се изисква държавите членки да приемат и публикуват до 31 декември 2024 г. законовите, подзаконовите и административните разпоредби, които са необходими, за да се съобразят с член 1 от същата директива, и да ги прилагат от 1 януари 2025 г. Поради това е целесъобразно да се разреши на Финландия да прилага специалната мярка до 31 декември 2024 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 287, точка 5 от Директива 2006/112/ЕО на Финландия се разрешава да освобождава от ДДС данъчно задължените лица, чийто годишен оборот e не по-висок от 15 000 EUR.
         
         
            Член 2
            Настоящото решение поражда действие в деня на нотифицирането му.
            Настоящото решение се прилага от 1 януари 2021 г. до 31 декември 2024 г.
         
         
            Член 3
            Адресат на настоящото решение е Република Финландия.
         
         
            Съставено в Брюксел на 8 юни 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  ОВ L 347, 11.12.2006 г., стр. 1.
         
            (2)  Директива (EС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (OВ L 62, 2.3.2020 г., стр. 13).
         
            (3)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).